
Glükózoxidáció változása növendéksertésekben indukált stressz modellben

Kulcsszavak: Sertés;stressz;szénhidrát oxidáció;
Az állatkísérletek módszertanának fejlesztése az egyik legfontosabb feladat a kutatásban, mert a társadalmi elvárás és a jogi szabályozás egyre komolyabban korlátozza az invazív módszerek alkalmazását. A dolgozatban bemutatott vizsgálatunk célja annak értékelése, hogy egységes stressz indukció esetén milyen mértékben változik a felvett szénhidrátok oxidációja és a stressz hatással van-e a szénhidrát lebontásának dinamikájára.
A kísérletben 5 növendék ártányt használtunk, melyek átlagos élősúlya 23 kg volt. Az állatoknak a kísérleti időszak előtt 3-4 hétig szoktattuk az alkalmazni kívánt módszerekhez, a vizsgálat megkezdése előtt vénakanült helyeztünk a vena jugularisba. A kísérlet önkontrollos volt és 2 napon át tartott, a vizsgálati napokon 11h-kor az állatok 13C izotópot tartalmazó glükózt kaptak szájon át. Az állatoktól 8 órán át vért és speciális maszkokkal levegőmintát vettünk különböző időpontokban. Az első kísérleti napot kontrollnak tekintettük, a második napon az állatok ACTH injekciót kaptak. A kontroll és stresszindukciós nap mintavételi időpontjai azonosak voltak. A vérmintákban a teljes kortizol szintet ELISA kitek segítségével, a vérplazmában a 13C6 glükóz szintjét, a vörösvértestekben és a kilélegzett levegő mintákban a 12C/13C izotóparányát tömegspektrométerrel mértük. Mindkét nap azonos időpontjaiban vett minták eredményeinek átlagértékeit páros T-próbával hasonlítottuk össze, a vörösvértestek és a kilélegzett levegő jelzett CO2 koncentrációk közötti összefüggést korreláció analízissel értékeltük.
A sertések kortizolszintje a kontroll napon a normális tartományban volt, míg a stressznapon egy gyors kortizolszint emelkedés történt az ACTH hormon hatására. Vizsgálati eredményeink alapján elmondható, hogy sikeresen el tudtuk végezni a glükóz oxidációs tesztet 23 kg átlagos élősúlyú sertéseken éber állapotban úgy, hogy az nem jelentett az állatok számára stresszt. Ehhez nagyban hozzájárult az állatokkal való előzetes szoktatás a mintavételi módokhoz. A vizsgálatok során mért adatokból megállapítható, hogy a sertések egyszeri ACTH-val való kezelése módosította a szénhidrát felszívódásának dinamikáját, de a jelzett glükóz felvétele után 6 órával, már nem volt mérhető az izotóp a vérben. Az állatok felkészítésének hiányában vagy elégtelen felkészítés esetén számítani kell arra, hogy a glükózcsúcs késleltetve jelenik meg a vérben, és ennek következtésben az oxidációs folyamatok eltolódására kell számítani.



